C 20/10
SK
Úradný vestník Európskej únie
20.1.2023
30.
Komisia sa vyzýva, aby vzhľadom na vyvíjajúce sa prostredie hrozieb v spolupráci s členskými štátmi v rámci mechanizmu Únie v oblasti civilnej ochrany: a) nepretržite analyzovala a testovala primeranosť a operačnú pohotovosť existujúcich kapacít na reakciu; b) pravidelne monitorovala a identifikovala potenciálne závažné nedostatky kapacity na reakciu v rámci ECPP a rescEU; c) ďalej zintenzívňovala medziodvetvovú spoluprácu v snahe zabezpečiť primeranú reakciu na úrovni Únie a pravidelne organizovala odbornú prípravu alebo cvičenia zamerané na testovanie tejto spolupráce spolu s jedným alebo viacerými členskými štátmi; d) ďalej rozvíjala ERCC ako medziodvetvové núdzové stredisko na úrovni Únie, ktorého úlohou je koordinovať podporu poskytovanú postihnutým členským štátom.
31.
Rada je odhodlaná začať prácu s cieľom schváliť koncepciu koordinovanej reakcie na narušenia kritickej infraštruktúry so značným cezhraničným významom, v ktorej sa opisujú a stanovujú ciele a spôsoby spolupráce medzi členskými štátmi a inštitúciami, orgánmi, úradmi a agentúrami Únie pri reakcii na incidenty proti takejto kritickej infraštruktúre.
Rada so záujmom očakáva návrh Komisie na takúto koncepciu, ktorý bude vychádzať z podpory a príspevkov príslušných agentúr Únie.
Táto koncepcia musí byť plne zosúladená a interoperabilná s revidovaným operačným protokolom Únie na boj proti hybridným hrozbám (ďalej len „operačný protokol EÚ“) a musí zohľadňovať existujúcu koncepciu koordinovanej reakcie na cezhraničné kybernetickobezpečnostné incidenty (12) a krízy veľkého rozsahu a mandát siete EU-CyCLONe stanovený v smernici NIS2 a zabrániť duplicite štruktúr a činností.
Táto koncepcia by mala v plnej miere rešpektovať existujúce dojednania IPCR zamerané na koordináciu reakcie.
32.
Komisia sa vyzýva, aby konzultovala s relevantnými zainteresovanými stranami a expertmi o vhodných opatreniach v súvislosti s možnými závažnými incidentmi týkajúcimi sa podmorskej infraštruktúry, ktoré sa majú predložiť spoločne s hodnotiacou štúdiou uvedenou v bode 20 písm.
a), ako aj aby ďalej rozpracovala plánovanie pre prípad nepredvídaných udalostí, scenáre rizík a ciele Únie v oblasti odolnosti voči katastrofám stanovené v rozhodnutí č. 1313/2013/EÚ.
KAPITOLA IV: MEDZINÁRODNÁ SPOLUPRÁCA
Opatrenia na úrovni členských štátov
33.
Členské štáty by mali vo vhodných prípadoch a v súlade s právom Únie spolupracovať s relevantnými tretími krajinami v oblasti odolnosti kritickej infraštruktúry so značným cezhraničným významom.
34.
Členské štáty sa nabádajú, aby spolupracovali s Komisiou a vysokým predstaviteľom s cieľom účinne riešiť riziká pre kritickú infraštruktúru v medzinárodných vodách.
35.
Členské štáty sa vyzývajú, aby v spolupráci s Komisiou a vysokým predstaviteľom prispeli k urýchlenému vypracovaniu a zavedeniu súboru nástrojov EÚ na boj proti hybridným hrozbám a vykonávacích usmernení uvedených v záveroch Rady z 21. júna 2022 o rámci pre koordinovanú reakciu EÚ na hybridné kampane a aby ich následne používali v záujme plného uplatňovania uvedeného rámca najmä pri zvažovaní a príprave komplexnej a koordinovanej reakcie Únie na hybridné kampane a hybridné hrozby vrátane tých, ktoré sú namierené proti prevádzkovateľom kritickej infraštruktúry.
(12) Odporúčanie Komisie (EÚ) 2017/1584 z 13. septembra 2017 o koordinovanej reakcii na kybernetické incidenty a krízy veľkého rozsahu.